יממה לאחר הקביעה הדרמטית של ארגון הבריאות העולמי שבשר מעובד מגדיל את הסיכוי לחלות בסרטן מפרסם משרד הבריאות בישראל המלצות לציבור. על פי ההודעה שפורסמה אתמול מומלץ להגביל את כמות הבשר המעובד הנצרכת על ידי האוכלוסייה בעיקר בקרב ילדים ללא יותר מפעם בחודש. ובכלל זה גם אכילת נקניקיות, נקניקים, המבורגרים ושניצלים מעובדים. עוד ממליץ משרד הבריאות לגוון את מקורות החלבון ולהעשיר את החלבונים בחלבונים מהצומח כמו קטניות ודגנים מלאים – (עדשים, אפונה, חומוס, פול, לוביה ,שעועית ועוד) לפחות פעמים בשבוע.

הסיפור מנופח? זה מה שחושב מהנדס המזון ובעל רשת נקניקיות זאב טנא:

אז להפסיק לאכול בשר? ואיך זה בדיוק מסרטן? - הכל בכתבה הזו

מי שאוהב בשר יכול לצרוך אותו ממקורות שונים כמו עוף, דגים ובקר דל שומן. על פי המלצה אין חובה לאכול בשר בכל יום. בנוסף ממליצים במשרד הבריאות לגוון את התזונה ולהגדיל הצריכה של מזון טבעי כמו פירות, ירקות, קטניות, דגנים מלאים, לחם מדגן מלא ומוצרי חלב דלי שומן, ולהפחית ככל האפשר במזון מעובד.

פסטמה. סכנה בריאותית? (צילום: ירון ברנר)

בשר מעובד נחשב לבשר שעבר שינוי בתהליכי המלחה, שימור, עישון, תסיסה, או תהליכים אחרים כדי לשפר את הטעם או לשפר את המרקם ואפשרות שימור לאורך זמן. ההמלצות של ארגון הבריאות העולמי מתבססות על מחקרים שמראים כי טכנולוגית עיבוד ובישול בשר הכוללת טמפרטורות גבוהות ועישון של הבשר יכולות להוביל להיווצרות של כימיקלים מסרטנים ועל מחקרים נוספים שמצאו כי התרכובות הכימיקליות הללו הופיעו בחלקים של מערכת העיכול כמו במעי הגס.

החלטת ארגון הבריאות העולמי גוררת ביקורת קשה מצד תעשיית הבשר ברחבי העולם, שם טוענים כי הנתונים אינם חד-משמעיים. "אנחנו לא חושבים שהראיות תומכות בכל קשר סיבתי בין אכילת בשר לסוגיו למחלת הסרטן", אמרו בארגון התאחדות מגדלי הבקר הלאומי האמריקני.









